פסטיבל שירי הילדים

הפסטיבל הישראלי לשירי ילדים היא תחרות שירי ילדים, שהתקיימה בישראל בשנות ה-70 ושנות ה-80 של המאה ה-20, וחודשה בשנים 2008–2009.

מבנה הפסטיבל

התחרות הייתה מורכבת משני חלקים: בחלק הראשון ביצעו זמרים מוכרים את שירי הפסטיבל ובחלק השני ביצעו את אותם שירים ילדים שכונו "ילדי הפסטיבל" ולוהקו באמצעות אודישנים. לעיתים ביצעו את השיר הזמר הבוגר והילד בדואט. בסיום התחרות בחרו הצופים את השירים האהובים ביותר ואלו הוכרזו כמנצחים.
הנחיית הפסטיבל נעשתה על ידי מנחה אחד או יותר, תחילה רק לצורך הצגת השירים והמבצעים אולם מאוחר יותר כחלק מתוך סיפור מסגרת שנכתב במיוחד והיה חלק מן התוכנית.
החל מהפסטיבל התשיעי, סמל האירוע הייתה הבובה "פסטי", עליה נכתב שיר שביצעה ילדת הפסטיבל לילך גליקסמן, שהפך לימים להמנון הפסטיבל.
מספר ילדים שלוהקו ל"ילדי הפסטיבל", הפכו לידוענים מספר שנים לאחר שהופיעו בו, בהם לילך גליקסמן (בשיר "מר אפצ'י"), עירית ענבי (בשיר "למה ככה" מהפסטיבל הראשון), נועם קניאל (בשיר "גלי"), מומי לוי (בשיר "סיבה למסיבה"), ליאור אלבו (בשירים "אב לילדתו אומר", "עודני ילד"), משה דץ (בשיר "רולי רול") ורונן בהונקר (בשיר "אמא"). קניאל, גליקסמן, אלבו, דץ ובהונקר זכו אף להוציא תקליט משלהם לאחר שהתפרסמו במסגרת הפסטיבל.
במהלך הפסטיבל ליוותה את הזמרים "תזמורת הפסטיבל" שמנצחיה ונגניה היו מהתזמורת הפילהרמונית הישראלית. מהפסטיבל הראשון עד הרביעי ניצח על התזמורת שמעון כהן; מהפסטיבל השביעי עד הפסטיבל החמישה-עשר ניצח יצחק גרציאני; בשני הפסטיבלים שלאחר מכן (16, 17) ניצח על התזמורת רוני וייס. בפסטיבל 18 המחודש ניצח על תזמורת הפסטיבל המוזיקאי אלון פרימן. בפסטיבל מספר 19 הפסיקה מסורת המנצחים.

משתתפי הפסטיבל

מעמדו התרבותי של הפסטיבל נבע מכך שהמשתתפים בו והכותבים לו היו יוצרים מהשורה הראשונה, בהם רבים שעסקו גם ביצירה למבוגרים. ואכן שירי פסטיבל רבים נהפכו לאהובים ומהווים חלק בלתי נפרד משירי הילדים, לצד שירים שהפכו גם ללהיטים של האמנים הבוגרים, כדוגמת "הופה היי", "עודני ילד", "לא נעצור" ואחרים.
בין הפזמונאים שכתבו לפסטיבל היו עוזי חיטמן, אהוד מנור, נעמי שמר, דודו ברק, שמרית אור, לוין קיפניס, לאה גולדברג, מרים ילן-שטקליס, תלמה אליגון, שלמה ארצי, רחל שפירא, ירון לונדון, שייקה פייקוב ויורם טהרלב. 
בין המלחינים היו נורית הירש, חיים משה, מתי כספי, גידי קורן, דפנה אילת, קובי אושרת, אלדד שרים, אילן וירצברג, אבנר קנר, יאיר מילר ויהודית רביץ.

בשנות השבעים והשמונים

"הפסטיבל הישראלי לשירי ילדים" החל את דרכו כהפקה מסחרית שפעלה במהלך חג החנוכה משנת 1970 עד שנת 1987. 
יוזמי הפסטיבל היו המפיקים ראובן גרוס, מירי בן יוסף ואלכס ברנע. בשנת 1974 אבשלום רובין רכש  67% מהבעלות על הפסטיבל לצד אלכס ברנע (23%),] וב-1975 הצטרף לצוות ההפקה המוזיקאי צביקה כגן. מאותה שנה ביים את הפסטיבל הבמאי צדי צרפתי.
הפסטיבל הופיע לראשונה בחנוכה תשל"א, 28 בדצמבר 1970. בשנת 1974 הפסטיבל נערך פעמיים – הן בחג הפסח והן בחנוכה, וזאת מפני שלאחר מלחמת יום הכיפורים קיומו לא אושר, והוא נערך באביב, אחרי הפרדת הכוחות הישראלים-מצרים. בשנת 1986 לא נערך פסטיבל שירי ילדים ובמקומו נערך "הפסטיבל בצבעים טבעיים".
בשנות ה-80 חלה ירידה משמעותית בפופולריות של הפסטיבל, עקב תחרות מצד השירוויזיון שנערך בשנים 1979–1982 ובעיקר מכיוון הפסטיגל, שנערך החל משנת 1981 עד היום. זאת על אף שהפסטיגל החל את דרכו בחיפה, תוך סיכום בין מפיק הפסטיגל מיקי פלד למפיק הפסטיבל אבשלום רובין שהפסטיגל לא יופיע בתל אביב וכך לא יהווה תחרות ישירה. אך הפסטיבל המיושן בסגנונו לא הסתגל לשינויים בשוק הבידור לילדים, לפירוטכניקה ולכוכבים שהציעו המופעים המתחרים, ומעמדו דעך בעוד פופולריות הפסטיגל התגברה.
הפסטיבל נקלע לקשיים כלכליים עד שלאחר פסטיבל 1987 עזב המפיק רובין את הארץ עקב חובות כספיים והפקת הפסטיבל נפסקה.

חידוש הפסטיבל

בשנת 2007 היוצר והמנהל האומנותי אלי ניסמן החליט להחזיר את מסורת פסטיבלי הילדים והגה פסטיבל חדש בשם פסטיבל "ילד פלא" ובו הכוכבים הם ילדים זמרים ואליהם מצטרפים אומנים מוכרים. הפסטיבל זכה להצלחה גדולה ואף שודר בערוץ הראשון בטלוויזיה והשתתפו בו כוכבי ילדים ומבוגרים, ביניהם ציפי שביט, רותי נבון, טל מוסרי, אהרון פררה, דפנה ארמוני, שולה חן ועוד.
בשנת 2008 מפיקים פרטיים רכשו את הזכויות על השם של הפסטיבל המקורי והוא שב לבמה בדצמבר אותה שנה, לקראת חג החנוכה, בבימויו של משה קפטן. יהודית רביץ לקחה על עצמה את תפקיד המנהלת האומנותית. בפסטיבל המחודש השתתפו זמרים צעירים רבים, ביניהם נינט, קרן פלס, שי גבסו ובועז מעודה וכן הופיע כאמן אורח גידי גוב שהרבה להופיע בפסטיבלים המקוריים.
בשנת 2009 הפסטיבל שב לבמות בפעם השנייה והאחרונה עד כה והופיעו בו אמנים ותיקים כדפנה דקל, ציפי שביט וחני נחמיאס לצד כוכבי ילדים צעירים כטל מוסרי, דנה פרידר ודון לני-גבאי. בתפקיד האמן האורח היה יגאל בשן, אף הוא מכוכבי הפסטיבלים בעבר.

הוצאה מחודשת של שירי הפסטיבלים

בתקופה בה התקיימו הפסטיבלים באופן רציף הועלה כל פסטיבל על-גבי תקליט בשנה בה הוא התקיים. בשנות ה-90 יצא אוסף שירי הפסטיבלים בשלושה תקליטורים ובשנת 2006 יצא די.וי.די עם מיטב שירי הפסטיבלים עד אותה שנה.
בשנת 2012 הוציאה חברת התקליטים ויזארט בע"מ את כל האלבומים המקוריים של פסטיבלי הילדים משנות ה-70 וה-80 (פסטיבלים 1 עד 17) על גבי תקליטורים. רבים משירי הפסטיבלים, שלא נכללו באוספים, הופיעו בפעם הראשונה על גבי תקליטורים.